
S T A N O V I S K O
k návrhu nariadenia vlády Slovenskej republiky o zariadeniach a ochranných systémoch určených na použitie v prostredí s nebezpečenstvom výbuchu

I.

Návrh nariadenia vlády Slovenskej republiky o zariadeniach a ochranných systémoch určených na použitie v prostredí s nebezpečenstvom výbuchu (ďalej len „návrh nariadenia“) predkladá na rokovanie vlády Slovenskej republiky predseda Úradu pre normalizáciu, metrológiu a skúšobníctvo Slovenskej republiky Jozef Mihok podľa bodu B.63. uznesenia vlády Slovenskej republiky č. 484 z 24. septembra 2014 k Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc.

II.

Návrh nariadenia je technickým predpisom z oblasti posudzovania zhody, ktorý je obsahovo prepojený s rámcovým zákonom č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.

Návrh nariadenia je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. 

Cieľom návrhu nariadenia je transponovať do právneho poriadku Slovenskej republiky smernicu Európskeho parlamentu a Rady 2014/34/EÚ z 26. februára 2014 o harmonizácii právnych predpisov členských štátov týkajúcich sa zariadení a ochranných systémov určených na použitie v potenciálne výbušnej atmosfére (prepracované znenie) (Ú. v. EÚ L 96, 29.3.2014) (ďalej len „smernica 2014/34/EÚ“) a zabezpečiť tak kompatibilitu právneho poriadku Slovenskej republiky s právom Európskej únie.

Nadobudnutie účinnosti návrhu nariadenia sa v súlade s transpozičnou lehotou smernice 2014/34/EÚ navrhuje na 20. apríla 2016.

Predkladateľ uvádza, že predkladaný návrh nariadenia bude mať vplyv na podnikateľské prostredie a nebude mať vplyvy na rozpočet verejnej správy, životné prostredie, informatizáciu spoločnosti, ani sociálne vplyvy. Podrobné informácie o vybraných vplyvoch uvádza predkladateľ v doložke vybraných vplyvov. 

Predkladateľ deklaruje súlad návrhu nariadenia s Ústavou Slovenskej republiky, so zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh nariadenia bol predmetom skráteného medzirezortného pripomienkového konania a na rokovanie vlády Slovenskej republiky sa predkladá bez rozporov.

Návrh nariadenia vykonáva nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 08. 2008) a zároveň zabezpečuje transpozíciu smernice Európskeho parlamentu a Rady 2014/34/EÚ z  26. februára 2014 o harmonizácii právnych predpisov členských štátov týkajúcich sa zariadení a ochranných systémov určených na použitie v potenciálne výbušnej atmosfére (prepracované znenie) (Ú. v. EÚ L 96, 29.3.2014). 
Transpozičná lehota na prebratie smernice uplynie 19. apríla 2016. Opatrenia vyplývajúce zo smernice 2014/34/EÚ sa uplatňujú od 20. apríla 2016, kedy súčasne návrh nariadenia nadobudne účinnosť. 

III.

Predložený návrh nariadenia nebol predmetom rokovania Legislatívnej rady vlády Slovenskej republiky.

IV.

	Sekcia vládnej legislatívy Úradu vlády Slovenskej republiky odporúča vláde Slovenskej republiky návrh nariadenia vlády Slovenskej republiky o zariadeniach a ochranných systémoch určených na použitie v prostredí s nebezpečenstvom výbuchu schváliť, avšak po zapracovaní týchto legislatívno-technických pripomienok:

K § 2
· V § 2 písm. l) je potrebné vypustiť slová „ - podnikateľ“.
K § 6
· V § 6 písm. f) je potrebné vypustiť slovo „dokumentu“.

V Bratislave 1. marca 2016
